Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/19) и согласно одредбите на Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од П. М. од Струмица поднесена против Општина Василево, на 18.07.2025 година го донесе следното

**Р Е Ш Е Н И Е**

Жалбата од П. М. од Струмица поднесена против Општина Василево, заведена во архивата на Агенцијата за заштита на правото на слободен пристап до информациите од јавен карактер под бр.08-351 на 04.07.2025 година **СЕ ОТФРЛА како ненавремена**.

**О Б Р А З Л О Ж Е Н И Е**

П. М. од Струмица, како што е наведено во Жалбата, на 19.05.2025 година поднела Барање за пристап до информации од јавен карактер до Општина Василево, со кое побарала по писмено да и се достават следните информации:

„1. На која дата Виктор Христов е назначен за вршител на должноста или в.д. директор на ООУ „Гоце Делчев“ – Василево и на која дата му престанал мандатот вршител на должност.

2. На која дата Виктор Христов е назначен за директор на ООУ „Гоце Делчев“ – Василево.

3. Дали има Одлука за објавување на јавен оглас за избор на директор од Градоначалникот на Општина Василево г-дин Славе Андонов и Одлука за распишување на јавен оглас за избор на директор на училиштето донесена од страна на Училишен одбор на ООУ „Гоце Делчев“ – Василево, заведена со деловоден број и уредно заверена, согласно законот од член 108, член 109 став 3 и член 115 од Законот за основно образование.

4. Дали има Одлука за објавување на јавен оглас за избор на директор од Градоначалникот на Општина Василево г-дин Славе Андонов и Одлука за распишување на јавен оглас за избор на директор на училиштето донесена од страна на Училишен одбор на ООУ „Атанас Нивичански“ – Нова Маала, заведена со деловоден број и уредно заверена, согласно законот од член 108, член 109 став 3 и член 115 од Законот за основно образование.“

Постапувајќи по ова Барање, Имателот на информации на 03.06.2025 година му доставил на Барателот допис „Достава на информации“ бр.15-809/2, со кој го известува Барателот дека: „Виктор Христов за в.д. директор е именуван на 07.10.2024 година а за датата на престанок на мандатот како в.д. директор најдобро е да се обратите во посебното правно лице ООУ „Гоце Делчев“ Василево. 2. Виктор Христов за директор е избран на 17.04.2025 година...“

Незадоволен од наведениот Одговор, Барателот на информации на 04.07.2025 година поднесе Жалба до Агенцијата, заведена во архивата на Агенцијата со бр.08-351. Во Жалбата е наведено: „...имам поднесено барање за податоци од јавен карактер кои ги добив на 04.06.2025 година но не ми беше одговорено на некои конкретни барања, туку беше направена селекција.“

Постапувајќи по наведената Жалба, Агенцијата за заштита на правото на слободен пристап до информации од јавен карактер, истата ја **отфрли како ненавремена**, поради следното:

Агенцијата утврди дека во конкретниот случај, Барателот на информации ја поднесува Жалбата по истекот на законскиот рок, поради тоа што, Барателот на информации на 04.07.2025 година до Агенцијата поднесе Жалба, заведена во Агенцијата под бр. 08-351, додека добил Одговор на барање од Имателот на информации на 04.06.2025 година, затоа ја прави Жалбата ненавремена.

Во член 21 став 1 од Законот за слободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.

Во член 22 став 1 и став 3 од Законот за слободен пристап до информации од јавен карактер е утврдено дека: „Во случај кога имателот на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмногу до 30 дена од денот на приемот на барањето“, по навремено извесување до Барателот, односно „ако Имателот на информацијата не постапи во рокот од ставот (1) на овој член, барателот на информацијата може да поднесе жалба до Агенцијата“.

Доколку, Имателот на информации не постапи согласно погоренаведените членови од Законот, се смета дека Барањето е одбиено, по што Барателот има право да поднесе жалба до Агенцијата во рок од 15 дена, согласно член 27 од Законот за слободен пристап до информации од јавен карактер.

Согласно член 27 став 1 од Законот за слободен пристап до информации од јавен карактер, против решението со кое имателот на информацијата го одбил или отфрлил барањето, барателот има право на жалба во рок од 15 дена од денот на приемот на решението до Агенцијата.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**